google/wiki40b huggingface dataset:
איפה הסוסים

הפקה

מילות השירים עוסקות ברובן במבט מפוכח ופסימי על זוגיות ואהבה. שירים בולטים בסגנון זה הם "איפה הסוסים", "איך שניצחת", "אשמה", ו"איש השיש". באלבום יש גם שיר פוליטי בוטה אחד - "מצעד האיוולת" ושירים עם אופי שונה - "בודהה פרטי" הקליל וכן שירים עם מילים הסתומות יותר כגון "לילה משומר" ושיר הסיום הארוך "ונוס על קרטון".
מבחינת הסגנון המוזיקלי מדובר באלבום רוק כבד ואחיד בסגנון, אך בו בזמן כולל מספר שירים שבולטים בעיבוד שונה. שיר הנושא "איפה הסוסים" הוא שיר פתיחה יוצא דופן - על רקע ליווי כלי שקט פורטיס מספר בדיבור ללא מנגינה סיפור על איש תמהוני, "איש ההוקוס-פוקוס המופלא ... אמרו שהיה עשיר, אך נשאר ללא פרוטה" ורומז גם את הסיבה לשגעונו: "אמרו שזה מקרה אישה". שיר זה נכלל גם בחלק "שלנו" של אוספורטיס, שבו פורטיס קיבץ שירים שחביבים עליו אך לאו דווקא היו להיטים. השיר "איש השיש" הוא שיר רוק קצבי, שמשלב מוזיקה מזרחית ושירה של אלי לוזון בסגנון זה בפזמון - "את שברת לו את הגוף ואת הנשמה / את גנבת ממנו את האמון שיש באהבה". "אולי" הוא שיר שקט בקצב שמושפע מבוסה נובה; בשנים שלאחר יציאת האלבום הוא הפך ללהיט, הושמע רבות ברדיו ואף נכלל באוסף הלהיטים "בוסה נובה ישראלית", אך לא הצליח לקדם באופן משמעותי את "איפה הסוסים".
האלבום לא הצליח מסחרית והיה האחרון שיצא תחת השם האחים פורטיס וגם האחרון שפורטיס הוציא בחברת נענע דיסק עד 2006 ("על המשמרת"), שמונה שנים לאחר שאלבומו השני והמצליח סיפורים מהקופסא היה האלבום הראשון אי פעם שיצא בחברה זו.
לשירים "תטרוף אותך" ו"איך שניצחת" צולמו קליפים. "איך שניצחת" בלט בפרובוקטיביות שלו - פורטיס נראה בו מציץ בנערה צעירה בהתקף בולימיה (גולמה בידי טינקרבל). עם זאת, שיר זה לא הפך ללהיט.
האלבום תחילה היה אמור להקרא "קולקציית קיץ 96", וההרכב הוציא לקראתו בשנת 1995 את הסינגל "הפסיכולוג אמר". לשיר זה אף צולם וידאו קליפ, אולם לבסוף נגנזו השיר ושם האלבום. השיר נכלל לאחר שנים אחדות באוסף "אוספורטיס".
יחסי מלטה–קזחסטן

היסטוריה

היחסים הדיפלומטיים הרשמיים והמלאים שבין רפובליקת מלטה לבין רפובליקת קזחסטן כוננו ב-4 בפברואר 1993. באוגוסט 2013 מינתה מלטה שגריר לא תושב לקזחסטן. מן הצד השני ב-2017 מינתה קזחסטן שגריר לא תושב למלטה, השגריר הוא תושב רומא, בירת איטליה ושגריר קזחסטן גם בה.
ב-2015 הסתכם הסחר הכולל שבין קזחסטן לבין מלטה בשווי של 592.4 מיליון דולר אמריקאי. ב-2015 עמד הייצוא הקזחי למלטה על 591.7 מיליון דולר אמריקאי ומן הצד השני עמד הייבוא הקזחי ממלטה על 700,000 דולר אמריקאי.
ב-5 בנובמבר 2015 נפגשו בלוקסמבורג שרי החוץ של שתי המדינות.
ורנר הראשון, רוזן הבסבורג

ביוגרפיה

ורנר שכונה לעיתים בשם ורנר האדוק, היה בנו של ראדבוט, רוזן הבסבורג, ואידה דה לורן, בתו של פרידריך הראשון, דוכס לורן העילית.
בשנת 1045 מת אביו, וורנר ירש את נחלותיו. ורנר תמך ברודולף מריינפלדן במאבקו נגד היינריך הרביעי, קיסר האימפריה הרומית הקדושה. בשנת 1096 מת ורנר, ובנו אוטו השני, רוזן הבסבורג ירש את נחלותיו.

משפחתו

בשנת 1057 התחתן ורנר עם רגינלינדה מנלנבורג, ממנה היו לו שני בנים: אוטו השני, רוזן הבסבורג ואלברכט השני, רוזן הבסבורג.
רנדולף צ'רצ'יל

ביוגרפיה

צ'רצ'יל היה בנו השלישי של ג'ון וינסטון ספנסר-צ'רצ'יל, הדוכס השביעי ממרלבורו. נישא ב-1874 לג'ני ג'רום, בתו של המיליונר האמריקני לנארד ג'רום. בניו היו ג'ון סטריינג' ספנסר-צ'רצ'יל, איש צבא בריטי, וסר וינסטון צ'רצ'יל, ראש ממשלת בריטניה בתקופת מלחמת העולם השנייה ומגדולי המדינאים של המאה ה-20; וינסטון צ'רצ'יל אף כתב ביוגרפיה אודות אביו.
ב-1874 נבחר צ'רצ'יל לראשונה כחבר פרלמנט מטעם המפלגה השמרנית. ב-1885–1886 כיהן כמזכיר המדינה עבור הודו, בה שלטה בריטניה באותה תקופה, וב-1886 כיהן כשר האוצר של בריטניה ומנהיג בית הנבחרים הבריטי. אולם בסוף אותה שנה הוא התפטר במפתיע, בעקבות חיכוכים רבים בינו לבין עמיתיו.
הוא המשיך לכהן כחבר פרלמנט עוד כעשור, אך בריאותו הידרדרה בתחילת שנות ה-90 של המאה ה-19. ב-1891 יצא למסע בדרום אפריקה וסביבתה למטרות מנוחה והבראה, וכתב מאמרים אודות רשמיו בעיתונות הבריטית. אך מצב בריאותו החמיר, ונאומיו שנחשבו מרתקים בעבר חדלו מלהרשים. הוא יצא למסע הבראה נוסף באפריקה עם אשתו בסוף 1894, אך חזר במהרה ללונדון בשל החמרה נוספת בבריאותו, ומת בתחילת 1895. חלק מהחוקרים שיערו כי חלה בעגבת, אך השערות אלו הופרכו עם השנים, וכיום לא ברורה סיבת מחלתו ומותו.
המכללה האקדמית הדסה ירושלים

היסטוריה

קמפוס המכללה האקדמית הדסה ממוקם במבנה ארכיטקטוני מהמרשימים שנבנו במרכז העיר ירושלים, אשר נתרם על ידי הברון רוטשילד. הבניין המרכזי הוקם בשנת 1888 ושימש כבית החולים היהודי הראשון מחוץ לחומות העיר.
בעקבות התפתחות המדע, התעשייה והרפואה בישראל, הורגש צורך דחוף בכוח אדם מיומן, אשר יסייע בכישוריו לקהילה הטכנולוגית, התעשייתית, המדעית והכלכלית בארץ. כדי לענות על הצרכים, הוקמה בנובמבר 1970 מכללת הדסה. בראשית הדרך למדו הסטודנטים במכללה במשך שנתיים, שבסיומן הוסמכו כטכנאים או הנדסאים באחת מארבע מגמות: אלקטרוניקה, מחשבים, צילום ועובדי מעבדה. בהמשך נוספו מגמות חדשות כמו טכנאות שיניים, דפוס, אלקטרו-אופטיקה, עיצוב תעשייתי, צילום ומלונאות. התרחבות המכללה התאפשרה בין השאר בעקבות המעבר של בית הספר סליגסברג-ברנדייס למשכנו החדש בשכונת תלפיות מזרח, מעבר שפינה את הבניינים שהיו סמוכים למכללה.
בשנת 1996, בעקבות יוזמת המדינה לעודד לימודים אקדמיים בקרב אוכלוסיות שההשכלה הגבוהה לא הייתה נגישה להן, הוקמה המכללה האקדמית הדסה שהחלה להפעיל מסלולי לימוד לתואר אקדמי ראשון ופעלה במקביל למכללה הטכנולוגית שנסגרה באופן רשמי בשנת 2011.
בתחילת דרכה פעלה המכללה כמוסד אקדמי פרטי שאינו מתוקצב על ידי המל"ג ובשנת 1999 הפכה למכללה ציבורית שבה שכר הלימודים הוא אוניברסיטאי.

המרכז לניהול קריירה

המרכז לניהול קריירה של המכללה הוקם בשיתוף קרן רוטשילד קיסריה במטרה לסייע בהכוונה ושילוב סטודנטים ובוגרי המכללה בשוק העבודה. המרכז מעניק לסטודנטים ולבוגרים ידע ומיומנויות בחיפוש עבודה ובפיתוח קריירה באמצעים שונים.

מרכז אתגרים

מרכז אתגרים ע"ש הנרייטה סאלד תומך בסטודנטים עם צרכים מיוחדים. המרכז מעניק תמיכה וליווי פרטני לסטודנטים עם מוגבלות גופנית או רפואית, סטודנטים עם לקות למידה וסטודנטים ששפת אמם אינה עברית.

קמפוס שטראוס

ב-2012 הוקם קמפוס שטראוס של המכללה האקדמית הדסה אשר מיועד לחברה החרדית. במסגרת ‘קמפוס שטראוס’ ניתן לרכוש מגוון תארים נחשבים של מכללת הדסה במקצועות כמו אופטומטריה, ביוטכנולוגיה, ניהול ארגוני שירות, מדעי המחשב, מדעי המעבדה רפואית, הפרעות בתקשורת ועבודה סוציאלית.
ברוך שם כבוד מלכותו לעולם ועד

בָּרוּךְ שֵׁם כְּבוֹד מַלְכוּתוֹ לְעוֹלָם וָעֶד הוא דבר שבח לה' הנאמר לאחר שהוזכר שמו. הוא נאמר בקריאת שמע, בסיום תפילות יום הכיפורים, במקום עניית אמן בבית המקדש, ועוד.

פירושו ומקורו

לדעת רס"ג פירוש המשפט הוא: ברוכים שמו וכבודו ומלכותו של הבורא לנצח.
הביטוי מופיע לראשונה במשנה במסכת יומא כחלק מתיאור סדר עבודת יום הכיפורים בבית המקדש. כך היו עונין אחר הזכרת שם ה' בוידוי שהיה מתוודה הכהן הגדול. לאחר מכן הוא הופיע במקורות תלמודיים נוספים, כגון בתוספתא ובתלמודים.
כתב הרמב"ם על פי דברי התלמוד הבבלי: "מסורת היא בידינו שבשעה שקבץ יעקב אבינו את בניו במצרים בשעת מיתתו ציום וזרזם על יחוד השם ועל דרך ה' שהלך בה אברהם ויצחק אביו, ושאל אותם ואמר להם: בני שמא יש בכם פסלות מי שאינו עומד עמי ביחוד השם... ענו כולם ואמרו: שמע ישראל ה' אלהינו ה' אחד, כלומר שמע ממנו אבינו ישראל ה' אלהינו ה' אחד, פתח הזקן ואמר: ברוך שם כבוד מלכותו לעולם ועד, לפיכך נהגו כל ישראל לומר שבח ששבח בו ישראל הזקן אחר פסוק זה" (משנה תורה לרמב"ם, הלכות קריאת שמע, פרק א', הלכה ד').
בפרק שירה נאמר משפט זה על ידי הצפרדע.
המכללה האקדמית להנדסה אורט בראודה

מאפייני המכללה

נכון לשנת הלימודים תשע"ח, לומדים במכללה כ-3,400 סטודנטים לתואר ראשון ולתואר שני. בקמפוס המכללה מתקיימים גם לימודים במסלולים חוץ-אקדמיים: לימודים לתעודת הוראה, יחידה ללימודי תעודה, מכינות קדם-אקדמיות, מרכז להעשרה מדעית לתלמידי תיכון ומכללה טכנולוגית להנדסאים.
בשנה"ל תשע"ב הפעילה המכללה ארבע תוכניות לימוד לתואר שני (M.Sc) במקצועות הנדסת מערכות, ביוטכנולוגיה, הנדסת תכנה והנדסת תעשייה וניהול.
בנוסף, נפתחה במכללה האפשרות ללמוד לתואר בוגר במדעי הרפואה  (B.Sc.Med).
קמפוס המכללה משתרע על שטח של כ-180 דונם וממוקם בראש גבעה במערב כרמיאל, ממנה נשקפת בקעת בית כרם. 
המכללה זכתה בפרס לאיכות ומצוינות במגזר הציבורי לשנת 2009.
שכר הלימוד במוסד (בלימודים לתואר אקדמי) הוא כמקובל באוניברסיטאות ובמכללות ציבוריות בישראל. חייל או בוגר שירות לאומי, שסיים שירותו החל מ-1 בינואר 2010, זכאי למלגת שכר לימוד מלאה עבור שנת לימודיו הראשונה לתואר ראשון (בהתאם להחלטה בדבר לימודי חיילים משוחררים במוסד להשכלה גבוהה בפריפריה).

המבנה הארגוני של המכללה

בראש המכללה עומד נשיא המכללה, פרופ' אריה מהרשק, האחראי על כל מסגרות הלימודים המתנהלות בקמפוס. המשנה לנשיא לעניינים אקדמיים, פרופ"ח זאב ברזילי, אחראי על המערך האקדמי של המכללה להנדסה.
המחלקות האקדמיות השונות מנוהלות על ידי ראשי המחלקות, ויחידות המתמטיקה והפיזיקה מנוהלות על ידי האחראים על הוראת מקצועות יסוד אלו. המחלקה להוראה ולימודים כלליים אחראית על לימודי האנגלית ועל הלימודים הכלליים בכל המחלקות וכן על מסלול הלימודים לתעודת הוראה למהנדסים.
המועצה האקדמית היא הפורום העליון במכללה להחלטות בנושאים אקדמיים. הוועדה לעניינים אקדמיים של המכללה פועלת כוועדת קבע של המועצה האקדמית, ודנה בנושאים שוטפים הנוגעים לאופי הפעילות האקדמית במכללה. החלטות אקדמיות מחלקתיות מתקבלות במועצות היחידות האקדמיות, המורכבות מחברי הסגל של המחלקה.
המכללה החלה בשנת 2016 בתהליך התמזגות עם אוניברסיטת חיפה שעשוי לקחת כ-3 שנים.
במסגרת המיזוג המכללה תהווה כפקולטה להנדסה ע"ש מקס בראודה של אוניברסיטת חיפה (היות שלזאת אין פקולטה להנדסה ומיקומן הגאוגרפי די קרוב).
בוגרי המכללה יקבלו תעודות גמר אוניברסיטאיות אך יחד עם זאת הקמפוס יישאר על תילו בכרמיאל.
נכון לאוגוסט 2019, תהליך המיזוג נמצא בעיכוב.

אגודת הסטודנטים

חברי האגודה עוסקים, בין היתר, בארגון שיעורי עזר מסובסדים, בייצוג בוועדות המשמעת ופרסום הצעות עבודה לסטודנטים. ויו"ר האגודה נבחר אחת לשנתיים. יושב ראש האגודה הנוכחי הוא עדי אברג'יל, שנבחר בינואר 2019 לתפקיד.
אנטון אלויס, נסיך הוהנצולרן-זיגמרינגן

ביוגרפיה

אנטון אלויס נולד ב-20 ביוני 1762 בזיגמרינגן, לקרל פרידריך, נסיך הוהנצולרן-זיגמרינגן וליוהנה, רוזנת הוהנצולרן-הרנברג, בתם של פרנץ וילהלם, רוזן הוהנצולרן-הרנברג ומריה קתרינה, רוזנת ואלדבורג-צייל. ב-4 בפברואר 1808 התחתן קרל עם מארי אנטואנט מירא, אחייניתו של ז'ואקים מירא, ממנה נולדו לו 4 ילדים.
אנטון אלויס נולד במהלך מלחמת שבע השנים, וגדל בעיקר בברז'-הרנברג, האחוזה ההולנדית של אמו, מכיוון שאביו השתתף במלחמה. מאוחר יותר הוא התחנך באוניברסיטאות פרייבורג, היידלברג ואינגולשטאט. ב-13 באוגוסט 1782 התחתן אנטון אלויס עם אמליה צפירינה, נסיכת זאלם-קירבורג, בתם של פיליפ יוזף, נסיך זאלם-קירבורג ומריה תרזה, נסיכת הורנס, ממנה נולדו לו שני ילדים.
בשנת 1785 מת אביו קרל פרידריך, נסיך הוהנצולרן-זיגמרינגן, ואנטון אלויס עלה לשלטון במקומו. שנתיים לאחר מכן, מתה אף אמו, ואנטון אלויס ירש את נחלותיה בהולנד. בשנת 1789 התקיימה מהפכת הבראנט בארצות השפלה האוסטריות, אשר אנטון אלויס עקב אחריה בדריכות בשל רכושו שם. בשנת 1790 עלה לשלטון לאופולד השני, קיסר האימפריה הרומית הקדושה, ואנטון אלויס מונה ללורד צ'מברליין. עם פרוץ מלחמות המהפכה הצרפתית נמלט אנטון אלויס לווינה, אליה חזר שוב בשנת 1796. באותה שנה, צרפת סיפחה מגרמניה את השטחים שממערב לריין, ובעקבות כך איבד אנטון אלויס את כל אחוזותיו ההולנדיות בשנת 1802. כפיצוי הוא קיבל את השטח של גלאט בצפון היער השחור, ואת המנזרים העתיקים של אינזיגקופן, ביורון והולזן. בשנת 1806 הצטרפה הנסיכות לקונפדרציה של הריין, ובשנת 1815 הצטרפה הנסיכות לקונפדרציה הגרמנית.
ב-17 באוקטובר 1831 מת אנטון אלויס בזיגמרינגן, ובנו קרל, נסיך הוהנצולרן-זיגמרינגן עלה לשלטון במקומו.
ישר

בגאומטריה, ישר הוא מושג יסודי, ולכן אינו מוגדר. הישר מאופיין באמצעות האקסיומות העוסקות בו. לישר יש ממד אחד ויחיד - אורך. בגאומטריה אוקלידית ישר נבנה באמצעות סרגל. בגאומטריה אנליטית ישר במישור הוא אוסף נקודות המקיימות משוואה ליניארית נתונה. בגאומטריה ספירית הישר מיוצג (כלומר מקיים את כל האקסיומות) על ידי מעגל גדול על-פני ספירה והנקודה מיוצגת על ידי זוג נקודות אנטיפודיות.
פיה מיה

חיים אישיים

פיה מיה נולדה ב-19 בספטמבר 1996 בגואם, ארצות הברית. אחת מארבעת ילדיהם של פיטר ואנג'לה פרז. פרז גרה כיום בלוס אנג'לס.
פיה מיה היא חברה טובה של כוכבות הריאליטי קנדל וקיילי ג'נר, והופיעה מספר פעמים בתוכנית הטלוויזיה שלהן "משפחת קרדשיאן".
נמצאת במערכת יחסים מתוקשרת עם השחקן גארט בקסטורם מאז ספטמבר 2013.

קריירה

פיה מיה החלה את הקריירה המוזיקלית שלה על ידי העלאת סרטונים שלה שרה ליוטיוב ב-2009. היא צברה למעלה מ-15,000,000 מיליון צפיות נכון ליוני 2014.
ב-23 בדצמבר 2013 העלתה את המיני-אלבום The Gift לרשת בחינם.
בפברואר 2014 הוחתמה פרז בחברת התקליטים האמריקאית אינטרסקופ רקורדס. 
בדצמבר 2017 יצא מיני אלבום שני שלה, The Gift 2.
באפריל 2019 יצא הסרט "אחרי ש...", המבוסס על רב המכר של הסופרת אנה טוד, בו משתתפת פיה מיה בתור טריסטן, בת הזוג של סטף. בסרט מופיע השיר שלה "bitter love" בסצנה האחרונה. באותה שנה שיחקה בפרק הפיילוט של הסדרה "זוג פלוס סלב", קומדיה ברשת CBS.
GBU-8

GBU-8 היא פצצת דאייה בעלת מערכת הנחיה אלקטרו-אופטית שמורכבת מפצצת השימוש הכללי סימן 84 וערכת הנחיה מתוצרת רוקוול שהופכת את "פצצת הברזל" לנשק מונחה "שגר ושכח". המערכת מכונה גם 
HOBOS - Homing Bomb System. היא הייתה בשירות חיל האוויר האמריקני, וכן בשירות חיל האוויר הישראלי, שם כונתה "אגרוף אפור". ערכת הנחיה דומה פותחה גם לפצצת הסימן 118 והפכה אותה לפצצה מונחית שכינויה GBU-9.
ערכת ההנחיה מורכבת מראש ביות שכולל מצלמת טלוויזיה אשר מורכבת על חרטום הפצצה, משטחי יצוב לאורך גוף הפצצה וארבעה כנפוני זנב המסודרים בצורת "X" שנועדו לניהוג הפצצה. פותחו שני סוגים של ערכות הנחיה אותן ניתן להרכיב לחלופין על פצצת הסימן 84: KMU-353 בעלת ראש ביות המתביית על המטרה על-פי ניגודיות התמונה המתקבלת ממצלמת טלוויזיה שחור-לבן, ו-KMU-359 בעלת ראש ביות המתביית על המטרה על-פי הדמיית תת-אדום ונועד לתקיפה בלילה. ערכת הנחיה דומה ל-KMU-353 שכונתה KMU-390 פותחה לפצצת הסימן 118 והפכה אותה לפצצה מונחית שכינויה GBU-9.
לפני הטלת הפצצה, מתמרן הטייס את המטוס על מנת שהמטרה תיראה בצג הטלוויזיה אשר בתא הטייס ונועל את מערכת ההנחיה של הפצצה עליה. לאחר הטלת הפצצה יכול הטייס להסתובב על-מנת לחמוק מנשק נ"מ שמגן על אזור המטרה, בעוד הפצצה הנעולה על המטרה עושה את דרכה לעברה עד לפגיעה בה.

היסטוריה

במלחמת וייטנאם נאלצו טייסי חיל האוויר האמריקני להתמודד עם הגנת נ"מ כבדה בסביבת אתרים חשובים בוייטנאם אשר הקשתה עליהם לפגוע בהם באמצעות פצצות שימוש כללי שחייבו ביצוע יעפי הפצצה בקרבה רבה למטרה. על רקע זאת העניק חיל האוויר האמריקני ב-1967 חוזה לחברת רוקוול לפיתוח ערכת הנחיה אלקטרו-אופטית לפצצות הסימן 84 שלו, על-מנת שישמש להפצצת מטרות איכות במרחק רב מהן, תוך מיזעור החשיפה של מטוסיו למערכי ההגנה של האויב. המערכת נבדקה בידי יחידות מטוסי F-4 פנטום בלחימה בוייטנאם ב-1969. יותר מ-4,000 ערכות הנחיה יוצרו. חיל האוויר האמריקני הטיל כ-700 פצצות GBU-8 במהלך מלחמת וייטנאם.
בשנת 1976 נכנסה הפצצה לשירות בחיל האוויר הישראלי, וקיבלה שם את הכינוי "אגרוף אפור". במלחמת לבנון הראשונה הושמדו באמצעותה שתי מטרות. בשנת 1991 הוצאה הפצצה משירות בחיל האוויר הישראלי.
תנאי שוורצשילד

הסבר אינטואיטיבי

נסתכל על אזור בגרם שמים גזי. הלחץ, הצפיפות הטמפרטורה יורדים עם הרדיוס. נדבר על מודל חד-ממדי בו מתייחסים לרדיוס כ"גובה". ניקח בועה של חומר ונעלה אותה למעלה באופו אדיאבטי, כלומר ללא החלפת חום עם הסביבה, כלומר הבועה שומרת על טמפרטורה קבועה. הבועה שומרת על שיווי משקל מכני עם הסביבה, כלומר הלחץ הפנימי בה שווה ללחץ הסביבה. מכיוון שטמפרטורה שלה קבועה והלחץ יורד, הבועה מתנפחת ונפחה עולה. כך צפיפות הבועה יורדת. 
השאלה שנשאלת היא: האם הבועה תמשיך לעלות או תשקע חזרה? אם הבועה שקועת, האזור נקרא יציב. אחרת, יתחיל תהליך של זרימת חומר כלפי מעלה- כלומר האזור יהפוך לבלתי יציב. במקרה היציב, החום מועבר על ידי הקרנה בעיקר ובמקרה הלא יציב על ידי הסעה.
מוחראני

מוּחרַאנִי (בגאורגית: მუხრანი; במקור מוּחנַארִי בגאורגית: მუხნარი, "חֹרֶשׁ-אַלוֹן") הוא מחוז היסטורי במזרח גאורגיה, שפלה בשטח של מחוז מצחתה מתיאנתי בגאורגיה של היום, צפונית לעיר מצחתה. הוא שוכן בתוך הגבולות ההיסטוריים של כארתלי מוקף בנהר הקורה ושני יובלות שלו: כּסַאנִי  ואראגווי.
ממוקם בצורה אסטרטגית על נתיבי מעבר ראשיים החוצים את גאורגיה של העת העתיקה ושל ימי הביניים. שפלה פוריה וברת השקיה, אזור מתקדם מבחינה כלכלית ובמובן מסוים קישרה בין המחוזות שנמצאות בשפלה של כארתלי למחוזות שנמצאות ברמה של כארתלי.
במאה השנייה עד המאה הרביעית לספירה, שכן באזור היישוב דזַאלִיסִי , אחד היישובים החשובים ביותר באיבריה הקווקזית. הרשומות הגאורגיות מימי הביניים מתארים את מוחראני כאזור מיוער, שהיה מועדף על ידי מלכי גאורגי לציד. לאחר מכן מסופר כי משפחת האצולה דזַאגַאנִיסדזֶה (ძაგანისძე) הייתה בעלת המחוז מן המאה ה-8/9 לשנת 1123, עת בו הוחרמה על ידי דוד הבנאי. מוחראני הפכה לחלקה משגשגת של השטחים המלכותיים. חלקו נתרם על ידי הכתר מאוחר יותר למנזר שיו-מר'ווימה וקתדרלת סווטיצחובלי.
בשנת 1512 עבר המחוז בבעלות תורשתית לענף עקיף של שושלת בגרטיוני ששלטה בממלכת כארתלי . זה קרה כאשר בגרט הראשון  הצליח לקבל את הזכות להחזיק את מוחראני ללא תשלום מידי דוד העשירי, מלך כארתלי, שהיה אחיו הבכור. כגמול על סיוע קריטי שלו במאבק של דוד בגאורגי השני , מלך ממלכת קאחתי. מאותו זמן ואילך, נקרא האדון של מוחראני בשם מוּחרַאן-בַּאטוֹנִי (მუხრან-ბატონი), והענף הבגרטיוני נקרא בַּגרַטִיוֹן-מוּחרַאנֵלִי (חלק מנציגי המשפחה התאזרחו ברוסיה בשם נסיכי בַּגרַטִיוֹן-מוּחרַאנסקִי). עם ירידת סמכותו של השלטון המרכזי, הפכה מוחראני לאחוזה פאודלית אוטונומית שנקראה סַאתַאווַאדוֹ  - "אחוזת התַאווַאדִי " או נסיכות גאורגית. היא נקראה סַאמוּחרַאנבַּאטוֹנוֹ (גאו') - "אחוזת מוחראן-באטוני". היישוב הראשי של נסיכות זו נקראה שִׁיוֹסאוּבַּאנִי ומשנות השבעים של המאה ה-18 היא ידועה בשם מוחראני (גאו'). המבצר שנבנה במפגש הנהרות הקורה והכּסַאנִי , בתחילת המאה ה-16, שימש כמעוז מרכזי באזור. כפרים נוספים שהוחזקו על ידי נסיכי מוחראן-באטוני היו: אר'איאני , חַאנדַאקִי (גאו'), תֵזִי (גאו'), אוֹקַאמִי (גאו') ובחלק מהזמן לַאמִיסקַאנָה (גאו') גרֵמִיסחֶווִי (גאו'). המעמד האוטונומי של מוחראני נמשך עד לסיפוח הרוסי של מזרח גאורגיה בשנת 1801 , אבל לא בוטל לחלוטין עד לשנות הארבעים של המאה ה-19.
יחסי אורוגוואי–אל סלוודור

היסטוריה

שתי המדינות היו חלק מהאימפריה הספרדית עד לתחילת המאה ה-19, ולאחר מכן השיגו עצמאות יחד עם שאר מדינות אמריקה הלטינית. שתי המדינות לחמו לצד בעלות הברית במלחמת העולם השנייה, ולאחר מכן היו מבין המדינות שייסדו את האו"ם.
כיום, שתי המדינות הן חברות מלאות בארגונים: קבוצת ריו, האיחוד הלטיני , התאחדות האקדמיות לשפה הספרדית , ארגון מדינות אמריקה, ארגון המדינות האיברו-אמריקניות  והקהילה של אמריקה הלטינית והמדינות הקריביות.
אירוע מס

אירוע מס  הוא פעולה שבעקבותיה חל חיוב במס, או פטור ממס. אם מכירת נכס, או פעולה מסוימת אינה נושא לחיוב במס, הרי שאינה אירוע מס.

רקע

אירוע מס נקבע על פי חוק מס בלבד. אפשר שאירוע מסוים ייחשב לאירוע מס על פי חוק מס אחד ולא ייחשב כאירוע מס על פי חוק מס אחר. למשל, שינוי ייעוד של מלאי לרכוש קבוע ייחשב לאירוע מס על פי פקודת מס הכנסה ויחויב במס לפי שווי שוק בעת השינוי. לעומת זאת, בחוק מס ערך מוסף, אירוע מסוג זה לא ייחשב לאירוע מס ואינו כרוך בתשלום מס ערך מוסף. עם זאת, אפשר שאירוע מסוים ייחשב לאירוע מס על פי יותר מחוק מס אחד.
גרון עמוק (סרט)

העלילה

לינדה, אישה מתוסכלת מבחינה מינית, מגיעה לביתה ופוגשת במטבח את חברתה הטובה, הלן (דולי שארפ), ואת חברה של הלן, המבצע בה קונילינגוס. הלן מבקשת מלינדה להדליק לה סיגריה וזו נענית לבקשתה. לאחר מכן, כששתיהן הולכות לבלות בבריכה ונחות, לינדה מבקשת ממנה עצה לחווית אורגזמה, וזו מזמינה אותה למסיבת סקס שארגנה ביחד עם חברים. במהלך המסיבה, לינדה מקיימת מין וגינאלי עם אחד המשתתפים ומתאמצת, ללא הצלחה, לחוות אורגזמה, בעוד שחברתה נהנית מחדירה כפולה ומין אוראלי יחד עם שאר המשתתפים.
הלן, שלמדה מחברתה כי המסיבה לא הועילה לה, מציעה לה לבקר רופא בשם ד"ר יונג (הארי רימס). במהלך האבחון והטיפול בו לינדה מספרת בשברון לב על התסכול המיני החוזר שלה, הוא נעזר באחות (קרול קונורס) אותה הוא מעסיק ואיתה מקיים מערכת יחסים. ד"ר יונג מביט באיבר מינה של לינדה ורואה שאין לה דגדגן, עובדה המוסיפה לתחושת התסכול שלה.
אך לתדהמתם של השניים ובעיקר של לינדה, הוא מגלה שהדגדגן שלה קיים אך ממוקם דווקא בגרונה ולא באיבר מינה. תחילה היא לא מאמינה, אך זה מציע לה לנסות לקיים בו מין אוראלי באמצעות השיטה אותה הוא מכנה "גרון עמוק" (אקט של מין אוראלי באיבר המין הגברי המדמה "בליעה" שלו) והיא מסכימה. לאחר מספר דקות לינדה חווה את האורגזמה אותה רצתה וניסתה לחוות כל הזמן ולא הצליחה, והיא הופכת למאושרת ואופטימית יותר מבעבר. דבר זה גורם לה להתאהב בד"ר יונג ולרצות להינשא לו, והוא לא נענה לבקשתה אך מנחם אותה באמרו שבינתיים, בזמן שהיא מחפשת אהבה אמיתית, הוא יוכל להעסיק אותה אצלו במרפאה כמטפלת והיא תבצע במטופליה את שיטת "גרון עמוק". ד"ר יונג והאחות במרפאה שלו מקיימים יחסי מין כאשר במקביל הוא דואג לבדוק שלינדה מבצעת את עבודתה כראוי.
הסרט האורך כ-61 דקות, מלווה בדיאלוגים ושירים המהולים בהומור והופכים את העלילה לקומית כבסרטי המיינסטרים המוכרים והרגילים שלא מתעשיית הסרטים הכחולים. כמו כן, הקטעים בהם לינדה חווה אורגזמה מלווים בצלצולי פעמונים ופיצוצים של זיקוקי דינור. בסוף הסרט נאמר באופן סמלי: "תודה רבה. וגרון עמוק לכולם".

ביקורת ומחלוקת

שנים אחדות לאחר תחילת הקרנתו של הסרט סיפרה השחקנית הראשית בו, לינדה לאבלייס, כי ההשתתפות בסרט (כמו בסרטי הפורנוגרפיה הקודמים בהם השתתפה) נכפתה עליה על ידי בעלה, שממנו התגרשה בשנת 1973. לדבריה, ניתן לראות בסרט את החבורות שהותיר בעלה על ירכיה. לאבלייס הפכה למתנגדת חריפה של הפורנוגרפיה ונתנה הרצאות ועדויות בהן היא גינתה את מה שתיארה כשיטות הבזויות הנהוגות בענף זה וסיפרה כיצד הולכה שולל בתעשייה בה לא רצתה מעולם לעסוק.
הסרט "גרון עמוק" מהווה דוגמה קיצונית להשתלבותו של הפשע המאורגן בחברה. הסרט הופק על ידי לואיס פראינו, שקיבל את הכסף להפקתו מבני משפחתו החברים במאפיה. עלות ההפקה הייתה 22 אלף דולר בלבד. אף שהמימון להפקת הסרט הגיע מהמאפיה, זכה הסרט לפרסום רב באמצעי התקשורת, ורבים אינם רואים פסול בצפייה בו. השפעתו של הסרט על התרבות האמריקאית ניכרת בכינוי "גרון עמוק" שניתן למקור המידע של העיתונאים בוב וודוורד וקארל ברנסטין בפרשת ווטרגייט.
סרט ההמשך, "גרון עמוק חלק שני" ("Deep Throat Part II"), זכה להצלחה פחותה יותר. לאורך השנים, בהשפעת הסרט, צולמה והופצה סדרת סרטים פורנוגרפיים קשים שנקראה בשם "גרון עמוק" - שאינה קשורה לסרט המקורי או לסרט ההמשך. הסרט הראשון בסדרה זו, "גרון עמוק 2" זכה להצלחה רבה ולאחריו יצאו ארבעה סרטים נוספים (גרון עמוק 3-6). את סרטים מספר 6-4 בסדרה ביים רון ג'רמי.
סלים תמרי

אודות

תמרי נולד ביפו, ממנה ברחה משפחתו ב-1948, בשל ארועי מלחמת השחרור. הוא השיג תואר ראשון במדעי המדינה ב-Drew University בניו ג'רזי וקיבל תואר שני בסוציולוגיה מאוניברסיטת ניו המפשייר.
את הדוקטורט שלו עשה בסוציולוגיה באוניברסיטת מנצ'סטר ב-1983 ושימש כמרצה אורח באוניברסיטת ניו יורק. תמרי היה חבר במשלחת הפלסטינית לדיונים בנושא הפליטים בוועידת השלום במדריד ב-1991. הוא עמית אורח בתוכנית מחקר לאדריכלות אסלמית ב-MIT, המכון הטכנולוגי של מסצ'וסטס.
הוא מתגורר במזרח ירושלים ונשוי לסועאד עאמירי, סופרת וארכיטקטית, המתמחה בשימור ושחזור מבנים ומנהלת את ארגון 'ריאק' לשימור מבנים ערביים.
מהנדרה, מלך נפאל

ביוגרפיה

מהנדרה נולד ב-11 ביוני 1920 בעיר קטמנדו כבנם הבכור של טריבהוואן, מלך נפאל ומלכת נפאל, קאנטי.
לאחר מות אביו ב-1955, הוכתר מהנדרה למלך נפאל. בניגוד לאביו, מהנדרה תמך בדמוקרטיה פרלמנטרית ובשנת 1960, הטיל חרם על מפלגות האופוזיציה.
בחודש ספטמבר 1963 ערך ביקור בישראל, במסגרתו חוזקו קשרי הידידות עם ישראל.
ב-31 בינואר 1972, מת מהנדרה מהתקף לב בעת ששהה בצ'יטוואן אשר בדרום נפאל. את מקומו ירש בירנדרה, עד אשר נרצח בטבח משפחת המלוכה של נפאל.